Höfundur / Linda Björg Árnadóttir , hönnuður og lektor við Listaháskóla Íslands Nú býr um 60 prósent mannskyns þétt saman í borgarumhverfi . Í borginni myndast ákveðinn hraðall þar sem lífsmynstur og lífstíll verður hraðari , nýsköpun og tækifæri í viðskiptum aukast sem bein afleiðing af þéttbýli . Fólk í þéttbýli leitast við að skapa aukin tækifæri í lífi og starfi til þess að allir geti haft í sig og á . Borgir hafa löngum verið uppspretta samfélagsins þegar kemur að nýsköpun og verðmætasköpun . Til þess að átta sig á inntaki tískumenningar er mikilvægt að skilja hvernig hún hefur þróast . Tískumenningin þróaðist með borgarmenningunni . Tilurð almenningsrýma þar sem fólk sýndi sig og sá annan , þróun gatnakerfa og almenningsrýma leiddi til þess að tískumenning varð til í þeirri mynd sem við þekkjum í dag . Það er engin tískumenning ef ekki er til staðar fólk sem áhorfendur og samkeppni þess á milli um tækifæri í lífi og í starfi . Erkitýpurnar „ dandy “ og „ flaneur “ eru afleiðing borgarumhverfis og eru hvor sinn endinn á breidd mannlífs í borgum . „ Dandy “ er einstaklingur þar sem sjálfsmynd , klæðaburður og útlit miðlar þeirri hugmynd að aðeins útlit skiptir máli . Charles Baudelaire skilgreindi „ dandy “ sem þann sem gerir fagurfræði úlits síns að trúarbrögðum . Dandyinn vill alla athyglina og allt sem hann gerir miðar að því að fá hana . Hann stillir sér upp þar sem vel sést til hans svo að allir geta dáðst að honum . Frægir einstaklingar sem flokkast sem þessi erkitýpa eru meðal annarra Oscar Wilde , David Bowie , Adam Ant , Russel Brand , Marlene Dietrich og Grace Jones . Erkitýpan „ flaneur “ er andstaða „ dandy “ . Flaneur er sá sem fer um borgina og sér allt og alla en enginn sér hann . Flaneur er ósýnilegur en sér alla . Ég get ekki nefnt neinn „ flaneur “ vegna þess að það hefur enginn séð hann . Við hin sem í borginni búum erum einhvers staðar þarna á milli . Ég er örugglega meira „ dandy “ en „ flaneur “ en í mér búa báðar þessar erkitýpur eins og í okkur öllum . Höfum gaman að því að klæða okkur upp . Verum skapandi og rannsökum það hvernig við erum og prófum alls konar klæðaburð og útlit . Leyfum báðum erkitýpunum sem búa í okkur öllum að njóta síns .